b'\n_START_ARTICLE_\nAnton Co\xc8\x99a\n_START_SECTION_\nBiografie\n_START_PARAGRAPH_\nAnton Co\xc8\x99a s-a n\xc4\x83scut la data de 23 noiembrie 1961 \xc3\xaentr-o familie de agricultori, \xc3\xaen satul Valea Mare din comuna Faraoani, aflat\xc4\x83 pe atunci \xc3\xaen regiunea Bac\xc4\x83u. Familia sa a mai dat al\xc8\x9bi doi fra\xc8\x9bi preo\xc8\x9bi, pr. Eduard Co\xc8\x99a de la Piatra Neam\xc8\x9b \xc8\x99i pr. Francisc Co\xc8\x99a de la Bucure\xc8\x99ti._NEWLINE_A urmat studiile primare \xc3\xaen satul natal, iar apoi studiile liceale \xc3\xaen comuna Hemeiu\xc8\x99 din jude\xc8\x9bul Bac\xc4\x83u. Dup\xc4\x83 \xc3\xaencheierea studiilor de filozofie \xc8\x99i teologie la Seminarul mic, \xc3\xaen anul 1979 a intrat ca student la Seminarul Romano-Catolic \xe2\x80\x9eSf. Iosif\xe2\x80\x9d din Ia\xc8\x99i. A fost hirotonit preot \xc3\xaen data de 25 iunie 1989 \xc3\xaen Catedrala Adormirea Maicii Domnului din Ia\xc8\x99i, de c\xc4\x83tre episcopul Ioan Robu de la Bucure\xc8\x99ti. _NEWLINE_\xc3\x8en perioada 1 august 1989-6 decembrie 1990 Anton Co\xc8\x99a a fost preot-vicar \xc3\xaen ora\xc8\x99ul Roman din jude\xc8\x9bul Neam\xc8\x9b. \xc3\x8en data de 10 decembrie 1990 a fost trimis \xc3\xaen Republica Moldova, ca preot-vicar al Parohiei \xe2\x80\x9eProviden\xc8\x9ba Divin\xc4\x83\xe2\x80\x9d din Chi\xc8\x99in\xc4\x83u. La \xc3\xaenceput a locuit \xc3\xaen turnul bisericii parohiale (actuala catedral\xc4\x83). \xc3\x8en perioada 1 octombrie 1991-5 ianuarie 1994 a fost preot-paroh al Parohiei \xe2\x80\x9eProviden\xc8\x9ba Divin\xc4\x83\xe2\x80\x9d din Chi\xc8\x99in\xc4\x83u. _NEWLINE_La data de 28 octombrie 1993 a fost \xc3\xaenfiin\xc8\x9bat\xc4\x83 Administratura Apostolic\xc4\x83 a Bisericii Catolice din teritoriile actuale ale Republicii Moldova. Tot atunci, Pr. Anton Co\xc8\x99a, parohul bisericii "Providen\xc8\x9ba Divin\xc4\x83\xe2\x80\x9d din Chi\xc8\x99in\xc4\x83u, a fost numit administrator apostolic "ad nutum Sanctae Sedis" pentru Administratura Apostolic\xc4\x83 de Moldova. _NEWLINE_La data sosirii sale \xc3\xaen Republica Moldova, num\xc4\x83rul credinio\xc8\x99ilor romano-catolici era foarte mic. "Una dintre marile mele decep\xc8\x9bii la \xc3\xaenceputurile activit\xc4\x83\xc8\x9bii mele \xc3\xaen Basarabia a fost num\xc4\x83rul extrem de redus de credincio\xc8\x99i care frecventau Biserica. (...) Am venit in Republica Moldova dup\xc4\x83 exact un an de preo\xc8\x9bie, la Roman, \xc3\xaen jude\xc8\x9bul Neam\xc8\x9b. Aveam 29 de ani, iar ceea ce am g\xc4\x83sit aici nu a corespuns exact speran\xc8\x9belor mele. Plecam din zona Bac\xc4\x83u-Roman, o zon\xc4\x83 catolic\xc4\x83 religioas\xc4\x83 profund, unde bisericile erau pline \xc8\x99i in timpul zilei, \xc8\x99i peste s\xc4\x83pt\xc4\x83m\xc4\x83n\xc4\x83, nu doar la liturghia de duminic\xc4\x83. Duminica erau chiar trei slujbe. Ajung\xc3\xa2nd aici, la prima mea liturghie mai solemn\xc4\x83, \xc3\xaen seara de Cr\xc4\x83ciun, abia am avut c\xc3\xa2\xc8\x9biva credincio\xc8\x99i \xc3\xaen biseric\xc4\x83. A fost pentru mine o mare dezam\xc4\x83gire. Am realizat \xc3\xaens\xc4\x83 repede c\xc4\x83 aici trebuia s\xc4\x83 fac totul altcumva"._NEWLINE_De la sosirea sa \xc3\xaen Republica Moldova, pr. Anton Co\xc8\x99a a c\xc4\x83utat cu prioritate mijloace ca pretutindeni unde exist\xc4\x83 un mic grup de credincio\xc8\x99i s\xc4\x83 construiasc\xc4\x83 ori s\xc4\x83 adapteze case pentru biseric\xc4\x83. A\xc8\x99a s-a \xc3\xaent\xc3\xa2mplat \xc3\xaen satele Cre\xc8\x9boaia \xc8\x99i St\xc4\x83uceni, \xc3\xaen ora\xc8\x99ele Tighina, Tiraspol \xc8\x99i R\xc3\xa2bni\xc8\x9ba. Efectul imediat a fost cre\xc8\x99terea num\xc4\x83rului de credincio\xc8\x99i. \xc3\x8en alte localit\xc4\x83\xc8\x9bi au fost chiar credincio\xc8\x99ii care au pus la dispozi\xc8\x9bia comunit\xc4\x83\xc8\x9bii care se forma o cas\xc4\x83 \xc3\xaen care s-a adaptat o capel\xc4\x83, ca de exemplu \xc3\xaen Piervomaisc, R\xc3\xae\xc8\x99cani, Ivanovka, Petropavlovka, Mateu\xc8\x9bi._NEWLINE_Dep\xc4\x83\xc8\x99ind o prim\xc4\x83 faz\xc4\x83 de formare, unele comunit\xc4\x83\xc8\x9bi au reu\xc8\x99it s\xc4\x83 construiasc\xc4\x83, s\xc4\x83 m\xc4\x83reasc\xc4\x83 ori s\xc4\x83 restaureze propriile biserici ca \xc3\xaen cazul St\xc4\x83uceni, St\xc3\xa2rcea, Petropavlovka, R\xc3\xa2\xc8\x99cov, R\xc3\xa2bni\xc8\x9ba, Tighina. La R\xc3\xa2bni\xc8\x9ba se afl\xc4\x83 \xc3\xaen constructie \xc3\xaentr-o faz\xc4\x83 destul de avansat\xc4\x83 o biseric\xc4\x83 foarte frumoas\xc4\x83. \xc3\x8en aceast\xc4\x83 perioada a reu\xc8\x99it s\xc4\x83 construiasc\xc4\x83 \xc8\x99i un Centru Administrativ Social \xc3\xaen care a organizat Curia, centrul parohial, precum \xc8\x99i o cas\xc4\x83 pentru oaspe\xc8\x9bi. Asemenea case s-au construit \xc8\x99i \xc3\xaen alte localit\xc4\x83\xc8\x9bi, desigur \xc3\xaen alte propor\xc8\x9bii, precum la B\xc4\x83l\xc8\x9bi, St\xc3\xa2rcea, R\xc3\xa2\xc8\x99cov, R\xc3\xa2bni\xc8\x9ba. Au fost construite sau amenajate case pentru surorile care s-au stabilit pe teritoriul noii dieceze: la Cre\xc8\x9boaia, St\xc4\x83uceni, Chi\xc8\x99in\xc4\x83u, B\xc4\x83l\xc8\x9bi, R\xc3\xa2bni\xc8\x9ba, R\xc3\xa2\xc8\x99cov, Sloboda._NEWLINE_Mons. Anton Co\xc8\x99a s-a implicat \xc8\x99i pe plan social, promov\xc3\xa2nd proiecte de asisten\xc8\x9b\xc4\x83. A deschis biroul na\xc8\x9bional Caritas Moldova, care colaboreaz\xc4\x83 cu caritas-urile parohiale \xc3\xaencerc\xc3\xa2nd s\xc4\x83 sprijine proiectele lor. La Chi\xc8\x99in\xc4\x83u se afl\xc4\x83 \xc3\xaen construc\xc8\x9bie un centru social pentru b\xc4\x83tr\xc3\xa2ni care va func\xc8\x9biona sub conducerea Surorilor Providen\xc8\x9bei. \xc3\x8en unele parohii func\xc8\x9bioneaz\xc4\x83 cantine sociale, gr\xc4\x83dini\xc8\x9be de copii, farmacii \xc8\x99i cabinete medicale. _NEWLINE_Cea mai mare parte a activit\xc4\x83\xc8\x9bilor este organizat\xc4\x83 pe baz\xc4\x83 de voluntariat, o aten\xc8\x9bie deosebit\xc4\x83 acord\xc3\xa2ndu-se form\xc4\x83rii lor. \xc3\x8en acest sens, \xc3\xaencep\xc3\xa2nd din toamna anului 1999, s-a deschis un Institut Catehetic, deocamdat\xc4\x83 experimental, la care particip\xc4\x83 \xc3\xaen jur de 30 de persoane din diferite parohii.\n_START_SECTION_\nEpiscop de Chi\xc8\x99in\xc4\x83u\n_START_PARAGRAPH_\n\xc3\x8en ziua de 30 octombrie 1999, Mons. Anton Co\xc8\x99a, administrator apostolic \xe2\x80\x9ead nutum Sanctae Sedis" pentru Administratura Apostolic\xc4\x83 de Moldova din 28 octombrie 1993, a fost numit episcop titular de Pesto. La data alegerii sale ca episcop, \xc3\xaen anul 1999, Administratura Apostolic\xc4\x83 a Bisericii Romano-Catolice din Republica Moldova avea \xc3\xaen componen\xc8\x9ba ei 10 parohii \xc8\x99i \xc8\x99ase filiale, iar \xc3\xaen alte 10 localit\xc4\x83\xc8\x9bi unde locuiesc mici grupuri de familii de catolici se desf\xc4\x83\xc8\x99oar\xc4\x83 o activitate pastoral\xc4\x83 mai redus\xc4\x83. \xc3\x8en total existau aproximativ 20.000 de credincio\xc8\x99i pentru care activau 13 preo\xc8\x9bi (3 moldoveni, 2 rom\xc3\xa2ni, 1 german \xc8\x99i 7 polonezi) \xc8\x99i 21 de surori._NEWLINE_Liturghia de consacrare a sa ca episcop, al\xc4\x83turi de al\xc8\x9bi 11 noi episcopi, a avut loc pe 6 ianuarie 2000 la Roma, \xc3\xaen Basilica San Pietro, fiind celebrat\xc4\x83 de c\xc4\x83tre Papa Ioan Paul al II-lea, asistat de c\xc4\x83tre arhiepiscopul Giovanni Battista Re din cadrul Curiei Romane \xc8\x99i de arhiepiscopul Marcello Zago, secretar al Congrega\xc8\x9biei pentru Evanghelizarea Popoarelor din cadrul Curiei Romane. Liturghia inaugural\xc4\x83 ca episcop a Monseniorului Anton Co\xc8\x99a s-a \xc8\x9binut la Chi\xc8\x99in\xc4\x83u pe 15 ianuarie 2000. _NEWLINE_La data de 27 octombrie 2001, Administratura Apostolic\xc4\x83 de Moldova a fost ridicat\xc4\x83 de c\xc4\x83tre Sf. Scaun la rangul \xc8\x99i demnitatea de Diecez\xc4\x83, prin constitu\xc8\x9bia apostolic\xc4\x83 \xe2\x80\x9cSollicitus de spirituali bono\xe2\x80\x9d (\xe2\x80\x9ePreocupat de binele spiritual\xe2\x80\x9d), iar administratorul apostolic Anton Co\xc8\x99a a fost numit episcop de Chi\xc8\x99in\xc4\x83u. Oficial acest eveniment a fost proclamat \xc3\xaen mod solemn \xc3\xaen ziua de 8 decembrie 2001 \xc3\xaen cadrul Sfintei Liturghii pontificale prezidate de episcopul Karl-Josef Rauber, pe atunci nun\xc8\x9biu apostolic \xc3\xaen Republica Moldova. _NEWLINE_La 20 august 2002 Guvernul Republicii Moldova printr-un ordin a aprobat modific\xc4\x83rile \xc8\x99i complet\xc4\x83rile operate \xc3\xaen Statutul Administraturii Apostolice din Republica Moldova \xc8\x99i a recunoscut oficial Episcopia Romano-Catolic\xc4\x83 de Chi\xc8\x99in\xc4\x83u. _NEWLINE_Crearea Episcopiei de Chi\xc8\x99in\xc4\x83u reprezint\xc4\x83 pentru Biserica Catolic\xc4\x83 din Moldova o nou\xc4\x83 etap\xc4\x83 \xc3\xaen dezvoltarea ei. \xc3\x8en prezent Episcopia de Chi\xc8\x99in\xc4\x83u cuprinde 17 parohii (din care una este greco-catolic\xc4\x83), 8 filiale, 20.000 de credincio\xc8\x99i. Activitatea pastoral\xc4\x83 \xc3\xaen parohii este asigurat\xc4\x83 de c\xc4\x83tre cei 31 preo\xc8\x9bi, din care 13 sunt c\xc4\x83lug\xc4\x83ri. \xc3\x8en parohiile din cadrul diecezei activeaz\xc4\x83 35 de c\xc4\x83lug\xc4\x83ri\xc8\x9be, care se ocup\xc4\x83 de catehizare, educa\xc8\x9bia copiilor \xc8\x99i tinerilor, activit\xc4\x83\xc8\x9bi sociale.\n_START_SECTION_\nStema episcopal\xc4\x83\n_START_PARAGRAPH_\nStema episcopal\xc4\x83 a PS Anton Co\xc8\x99a are ca motto: \xe2\x80\x9eOmnia in Christo" (Totul \xc3\xaen Cristos). A c\xc4\x83utat un verset care s\xc4\x83 impulsioneze angajamentul s\xc4\x83u pentru unitatea Bisericii, unitatea \xc3\xaentre cre\xc8\x99tini \xc8\x99i, \xc3\xaentr-un chip cu totul deosebit, unitatea Bisericii din Republica Moldova, at\xc3\xa2t de \xe2\x80\x9epestri\xc8\x9b\xc4\x83" din punct de vedere al componen\xc8\x9bei. _NEWLINE_De aceea, s-a oprit la \xe2\x80\x9eOmnia in Christo" - readucerea tuturor sub un singur cap, Cristos. C\xc3\xa2t prive\xc8\x99te stema, pe fundalul celor trei culori na\xc8\x9bionale, ro\xc8\x99u, galben \xc8\x99i albastru, a voit s\xc4\x83 pun\xc4\x83 trei elemente importante care definesc misiunea sa: steaua, care o reprezint\xc4\x83 pe preacurata Fecioar\xc4\x83 Maria, steaua m\xc4\x83rii. Maria este Maica Bisericii \xc8\x99i a vrut s-o propun\xc4\x83 ca patroan\xc4\x83 pentru Administratura de Chi\xc8\x99in\xc4\x83u. Maria este \xc8\x99i patroana Mi\xc8\x99c\xc4\x83rii \xe2\x80\x9eOpera Mariei" \xc3\xaen care el personal a g\xc4\x83sit mult\xc4\x83 lumin\xc4\x83 \xc8\x99i m\xc3\xa2ng\xc3\xa2iere. _NEWLINE_Culoarea galben\xc4\x83 a stelei, precum \xc8\x99i fondul de culoare albastr\xc4\x83, indic\xc4\x83 cerul \xc8\x99i m\xc4\x83re\xc8\x9bia lui Dumnezeu, \xc3\xaen care Maria tr\xc4\x83ie\xc8\x99te deja. Capul de zimbru, inclus \xc8\x99i \xc3\xaen stema actualei Republici Moldova, indic\xc4\x83 teritoriul pentru care a fost destinat s\xc4\x83-\xc8\x99i exercite ministerul episcopal. Culoarea galben\xc4\x83, de fond, vrea s\xc4\x83 spuna c\xc4\x83 scopul Bisericii este acela de a umple lumea cu lumin\xc4\x83. Cele doua chei \xc3\xaencruci\xc8\x99ate sunt simbolul Sf\xc3\xa2ntului Petru \xc8\x99i al ministerului petrin. Culoarea argintie a cheilor indic\xc4\x83 slujirea Bisericii care se adreseaz\xc4\x83 lumii, iar culoarea ro\xc8\x99ie de fond, c\xc4\x83 aceast\xc4\x83 slujire trebuie f\xc4\x83cut\xc4\x83 \xc3\xaen Duhul lui Dumnezeu, \xc3\xaen Duhul iubirii.'